KOMISIJOS REGLAMENTAS (EB) Nr. 1048/2006
2006 m. liepos 10 d.
iš dalies keičiantis Reglamentą (EB) Nr. 2185/2005, atidarantį 2006 m. Bendrijos tarifines kvotas, taikomas avims, ožkoms, avienai ir ožkienai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 19 d. Tarybos reglamentą (EB) Nr. 2529/2001 dėl bendro avienos ir ožkienos rinkos organizavimo (1), ypač į jo 16 straipsnio 1 dalį,
kadangi:
(1)
Komisijos reglamente (EB) Nr. 2185/2005 (2) numatoma atidaryti Bendrijos tarifines kvotas, skirtas avims, ožkoms, avienai ir ožkienai laikotarpiui nuo 2006 m. sausio 1 d. iki gruodžio 31 d.
(2)
Europos bendrijos ir Australijos susitarime pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį (3), patvirtintame Tarybos sprendimu 2006/106/EB (4), nuo 2006 m. sausio 1 d. Australijai numatyta skirti 136 tonų (skerdenos svoris) papildomą tarifų kvotą, kuri turėtų būti pridėta prie 2006 m. skirto kiekio.
(3)
Po derybų, kurios pasibaigė Europos bendrijos ir Jungtinių Amerikos Valstijų susitarimo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) (5) XXIV straipsnio 6 dalį ir XXVIII straipsnį sudarymu, patvirtintu Tarybos sprendimu 2006/333/EB (6), Bendrija įsipareigojo įtraukti į įsipareigojimų sąrašą gyvų avių (ne veisimui skirtų grynaveislių gyvūnų) erga omnes 91 tonos svorio (43 tonų skerdenos svorio) metinę importo tarifinę kvotą. Gyvų gyvūnų 49 tonų skerdenos svorio importo tarifinė kvota, priskirta „kitoms šalims“, yra atidaroma visoms šalims. Abi importo tarifinės kvotos turėtų būti sudedamos, kad būtų gautas bendras 92 tonų skerdenos svoris. Kvotos eilės numeris lieka tas pats.
(4)
Reglamentą (EB) Nr. 2185/2005 reikėtų atitinkamai iš dalies pakeisti.
(5)
Kadangi tarifinės kvotos atidaromos nuo 2006 m. sausio 1 d., šis reglamentas turėtų būti taikomas atgaline data nuo minėtos dienos.
(6)
Šiame reglamente nustatytos priemonės atitinka Avininkystės ir ožkininkystės vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2185/2005 priedas yra pakeičiamas šio reglamento priedu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 10 d.